Irombo mero Jesus wytoꞌpo moꞌkaron tynemeparykon maro moro Judea yinonory ꞌwa.
Moro po ro imaroine aꞌsiꞌko akoreꞌpe kynakon.
Kariꞌna etykakon.
Johanes enapa kariꞌna etykakon Enon po,
Salim wyino tyse waty.
Pyime irombo tuna undykon moro po kynatokon.
Kariꞌna kynoꞌsatokon iꞌwa.
Irombo iꞌwa kynosetykapojatokon.
Moro jako moꞌko Johanes yjaꞌwangon kariꞌna aruꞌkatopo taka aruꞌkaꞌpa naꞌnen kynakon.
Moro jako ro moꞌkaron Johanes nemeparykon ꞌwa taurangon ejukuꞌsan amy Simosu maro ekorokano poko.
Irombo Johanes ꞌwa iwopyꞌsan.
Ikaꞌsan iꞌwa:
“Amepanen,
moꞌko Jordan kopose me ajekosa kynakon inoro,
moꞌko mamyikapon inoro kariꞌna etykanon.
Paꞌporo kariꞌna kynyꞌsaton Iꞌwa.”
Johanes wykaꞌpo ejuꞌtoꞌkoꞌme:
“Kariꞌna amy pairo oty apyiry upijan,
anyryꞌpa tyꞌwa Tamusi weꞌiꞌpoto.
Aseke amyjaron ero ywykaꞌpo amyikaponamon me mandon:
‘Moꞌko Mesias kapyn awu wa.
Uwapono me te tomoꞌse wa.’
Moꞌko tynaporemyndoꞌpo woryi apyinen,
amy pytatoto moꞌko man.
Moꞌko pytatoto ekosano akono,
moꞌko iꞌwa kynepanamanon inoro kynewaꞌpotanon moro auran etary jako.
Moro wara enapa yjewaꞌpory yꞌnamorojan.
Poto me ꞌne kaꞌtu rapa moꞌko wairy man.
Awu te koꞌwaro ꞌko ꞌne kaꞌtu rapa ywairy man.
“Moꞌko kawo wyino oꞌtoto paꞌporo kariꞌna epo man.
Moꞌko nono wyinono nono wyino man.
Nono wyino kynaurananon.
Moꞌko kapu wyino oꞌtoto te paꞌporo kariꞌna epo man.
Moro tynetaꞌpo amyikaponen me man.
Amy pairo kariꞌna te moro inamyikapory anamyikaꞌpa man.
Moꞌko inamyikapory amyikanenymbo te iporo Tamusi wairy amyikapojan.
Moꞌko Tamusi nemokyꞌpo irombo Tamusi auran ekariꞌsan.
Poto me irombo Tamusi taꞌkary yjan iꞌwa.
Moꞌko jumynano moꞌko tymuru pynanon.
Paꞌporo oty ainaka tyje iꞌwa man.
Moꞌko ymunano amyikanen ekosa iꞌmatypyn roten amano man.
Moꞌko ymunano anamyikapyn te amano aneneꞌpa kynaitan.
Tamusi erekuru te ituꞌpo kynaitan.”